Amoc 3
Tic pa lunebi
1Wuwiny lok ma Rwot doŋ oloko i komwu, wun jo Icrael, i kom kaka ducu ma yam akwanyogi woko ki i lobo Ejipt:
2“Wun keken aye aŋeyowu
i kin kaka ducu ma wi lobo;
pi meno abiketo can i komwu pi balwu ducu.
3“Jo aryo giwoto kacel, ka pe gucikke?
4Labwor kok i buŋa, ka pe omako lee?
Latin labwor kok ki i boro, ka pe ocamo gin mo?
5Winyo pye moko ki tol i ŋom, ka pe gitero owic pire?
Owic tuk noŋo ki i Bom,
ka pe omako gin mo?
6Obute ka gikuto i gaŋ, lworo pe mako dano?
Gin marac poto i gaŋ,
ma Rwot aye pe otiyo?
7Adada Rwot Lubaŋa pe timo gin mo,
laboŋo yabo muŋŋe bot luticce ma lunebi.
8Labwor doŋ okok;
aŋa ma lworo pe mako?
Rwot Lubaŋa doŋ oloko;
aŋa ma pe tito lokke?”
Can ma bipoto i kom Camaria
9Wutuc lok bot odi madoŋo ma i Aciria,
ki odi madoŋo ma i lobo Ejipt. Wuwac ni,
“Wugurre kacel i wi godi me Camaria,
wunen arubaruba madwoŋ ma iye,
ki kit ma giuno kwede-dano i gaŋ meno.”
10“Pe giŋeyo timo gin ma atir,”
man lok pa Rwot kikome,
“jo meno gikano gero ki yak i odigi madoŋo.”
11Pi meno Rwot Lubaŋa owaco kuman ni,
“Lakwor birumo lobowu,
bidwoko tekwu woko piny;
odiwu madoŋo gibiyako woko.”
12Rwot owaco kuman ni, “Macalo lakwat laro tyen romo aryo, nyo dul it, ki i dog labwor, jo Icrael ma gibedo i Camaria gibilarogi kit meno, kacel ki but kom mo ki dul kitanda.”
13“Wuwiny, ci wubed caden i kom ot pa Yakobo,”
Rwot Lubaŋa ma owaco, Lubaŋa me mony.
14-“I kom nino ma amiyo can ki Icrael pi balgi,
abiketo can i kom keno tyer me Betel.
Ten keno me keno tyer gibiturogi woko
ci poto piny i ŋom.
15Abigoyo ot cwir wa ki ot oro;
odi ma gideyo ki lak lyec gibityekogi woko,
odi madoŋo bigik.”
Man lok pa Rwot kikome.